Virallinen lehti nro C 135 , 14/05/1999 s. 0046



KIRJALLINEN KYSYMYS E-2368/98 esittäjä(t): Daniel Varela Suanzes-Carpegna (PPE) komissiolle (27. heinäkuuta 1998) Aihe: KOR:n uudistus ja tuet yhteisyrityksille Kalastusalan rakennemuutos, jota toteutetaan perustamalla yhteisyrityksiä KOR:n tuella, on osoittautunut hyvin tehokkaaksi välineeksi luoda työpaikkoja ja vaurautta Euroopan unioniin. Espanjassa on 164 yhteisyrityksille kuuluvaa alusta. Niillä on luotu kaikkiaan 1 912 työpaikkaa. Näistä 93,5 prosenttia on tavoitteen 1 mukaisilla alueilla (Galiciassa ja Andalusiassa), mikä korostaa niiden merkitystä myös yhteisön taloudellisen ja sosiaalisen koheesion lujittamisessa. Espanjalaiseen Vigon satamaan (joka on maailman suurin kalastussatama) vuonna 1997 tuodusta 498 000 tonnista tuoretta ja pakastekalaa noin 30 prosenttia (150 000 tonnia) oli peräisin yhteisyrityksistä, ja Espanjan vuosittaisesta pakastekalan tuonnista 50 prosenttia on yhteisyrityksistä (250 000 tonnia). Jos kehitys on ollut myönteistä Espanjassa, niin voidaan olettaa, että kehitys on ollut myönteistä myös muissa jäsenvaltioissa. Kyseessä on erittäin tehokas rakennetoimi, jonka jatkuminen uudella ohjelmasuunnittelukaudella 2000-2006 on taattava. Tämän vuoksi on mielestäni erittäin hämmästyttävää, että komission 18. maaliskuuta 1998 antamassa lainsäädäntöesityksessä Agenda 2000:n toimeenpanemiseksi (KOM(98) 0131 lopull.) on ehdotus asetukseksi "kalastusalan rakenteellisista toimenpiteistä"(1), joissa ei mainita yhteisyrityksiä eikä muitakaan toimia, mistä voidaan päätellä, että tilanne on erittäin epävakaa. On muistettava, että tämä ehdotus asetukseksi korvaa ja kumoaa voimassa olevan, neuvoston 20. heinäkuuta 1993 antaman asetuksen (ETY) 2080/93(2), jonka 2 ja 3 artiklassa on luettelo kaikista rakenteellisista toimenpiteistä, joita voidaan soveltaa kalastusalalla ja siis myös yhteisyrityksissä. Voiko komissio sanoa, ovatko yhteisyritykset rakenteellinen toimenpide, joiden rahoittamista KOR:sta jatketaan vuosina 2000-2006? Ellei, niin voiko komissio sanoa, millä perusteilla rahoitusta ei myönnetä? Entä miten komissio selittää sen, että ehdotuksessa kalastusalan rakenteellisia toimenpiteitä koskevaksi asetukseksi ei mainita yhtään kalastusalan rakenteellista toimenpidettä? Komission jäsenen Emma Boninonkomission puolesta antama vastaus (18. syyskuuta 1998) Komissio pitää mielessä arvoisan parlamentin jäsenen toimittamat tiedot yhteisyritysten merkityksestä kalastukselle Espanjassa. Komissio muistuttaa toimien muodosta, että vuonna 1998 valittiin kaksivaiheinen lainsäädäntömenettely kalastusalan rakenteellisten toimenpiteiden toteuttamiseksi. Kuten vuonna 1993 meneteltiin, ensimmäisessä vaiheessa säädetään rakennepakettiin liittyvä perusasetus, jossa rajoitutaan luomaan yhteys taloudellista ja sosiaalista koheesiota koskevan politiikan ja kalastusalan rakennepolitiikan välille. Toisessa vaiheessa säädetään täytäntöönpanoasetus EY:n perustamissopimuksen 43 artiklan nojalla, joka on koko yhteisen kalastuspolitiikan oikeusperusta. Täytäntöönpanoasetuksessa määritellään kalastusalan rakenteellisten toimenpiteiden täsmällinen soveltamisala. Menettelyä on selvitetty yksityiskohtaisesti rakennepaketista tehdyn ehdotuksen(3) perusteluissa (ensimmäinen vaihe). Mitä tulee toimien sisältöön, komissio hyväksyy ajallaan ehdotuksen täytäntöönpanoasetukseksi (toinen vaihe). Parlamenttia pyydetään antamaan lausuntonsa tästä ehdotuksesta. (1) EYVL C 176, 9.6.1998, s. 44. (2) EYVL L 193, 31.7.1993, s. 1. (3) EYVL C 176, 9.6.1998.